**בשדות הפלחה** / צבי אברמוביץ  
מהספר "עין השופט - כ"ה שנות עמל ויצירה" (1962)

זה עשרים וחמש שנה מפלחת המחרשה את אדמת עין השופט ומדי שנה בשנה תניב יבוליה.  
עתה, כשאנו סוקרים תקופה ארוכה זו, יש לבחון את הניסיון הרב שצברנו במשך השנים - את ההישגים והכישלונות. כשאנו מעלים עתה את אותם ימים ראשונים בהם נחרש השדה הראשון, בוודאי זכורים היטב השדות המכוסים אבן ועבודת הסיקול הרבה שגילתה את פני האדמה השטחית הזו, שאמנם אינה מאכזבת אולם קשה עד מאוד לעיבוד.   
כל חריש מעלה מחדש שכבת אבנים הנשברת מן התשתית הסלעית, אשר רק שכבת אדמה דקה מכסה אותה. גם כיום, לאחר 25 שנות עיבוד, אנו מוסיפים לסקל ומדי שנה בשנה נוספת שכבת אבנים חדשה לגלי האבנים המקיפים את החלקות.  
הקרקע שלנו מתחלקת לשני סוגים: זו הקרובה לבית, מכוסה באבנים ועומקה נע בין 10-20 ס"מ. הסוג השני היא אדמה סידית, ברובה בסביבות כפרין. אם להגדיר אותה נכון, הרי זה אבק שאנו מנסים לאחוז בו. אלה הם תנאי קרקע הרחוקים מאוד מלהיות ראויים לחקלאות הנאבקת על קיומה.  
מראשית ימי הפלחה במשקנו ועד היום מטרידות אותנו שתי בעיות יסוד, אשר טרם הצלחנו לפתור אותן ולהתגבר עליהן:   
א. **מלחמה בסחף**. מדי שנה בשנה נסחפים אצלנו טונות אדמה פורייה והסלע הלבן מציץ מתחת שכבת הקרקע הדקה שנותרה. אדמת הרים זו מהווה את המטרה הקלה לאותו כוח טבע איתן ששמו מים, היכול להיות לנו לתועלת, אולם גם כוח הרסני, כבשנה זו. בשטח שימור הקרקע הצלחתנו קטנה מאוד. העיבודים בקווי גובה, אשר לפני שנים חשבו אותם לאמצעי הטוב נגד סחף, לא הוכיחו את עצמם ואין ביכולתם לעצור בעד זרימת המים. בשל הנזקים הרבים שהביא לנו הסחף ניסינו לבחון שתי שיטות אשר תפקידם לעצור ולכוון את המים:  
האחת – פסים של גידול רב שנתי בתוך שדה, מעובד אשר מתפקידם לעצור את המים. שיטה זו יעילה, אך אינה מתאימה לרוב השדות שלנו שהם חלקות קטנות.  
השנייה – שיחים אשר תפקידם להוביל את המים ולעצור בעד הזרם. בתכניתנו לבצע השנה מערכות שיחים במספר שדות, ועל ידי כך, אולי נצליח במעט להקטין את סחף הקרקע.  
ב. **מחזור זרעים תלת שנתי.** זה מספר שנים שאנו משתדלים לעבוד במחזור זרעים תלת שנתי אשר עונה על צרכי המשק ומיטיב את הקרקע. כאן נעמדים אנו בפני בעיות חמורות שמיוחדות לנו – עומק הקרקע וטיבה. האדמה השטחית שלנו מחלחלת בקלות. אי אפשר לגדל גידולי קיץ לגרעינים. באדמת הסיד אין הצלחה בקטניות. גם החיטה, שהיא הגידול הרנטבילי ביותר במחזור, אינה עולה יפה. כתוצאה מכך נוהגים אנו, לא פעם, בניגוד ליסודות הטיפול הנכון בקרקע. לפעמים נדמה שאנו מנצלים אותו מעל למידה המותרת.

**מיכון בעיבודים.** רבות הן התמורות שחלו במשך השנים בענף הפלחה בעולם כולו, ואין אנו מפגרים אחריהן. עלינו רק לדעת להתאימן לתנאים המיוחדים שלנו – באדמת הר מדרונית ושטחית. [בשנים האחרונות] חלה התפתחות עצומה במיכון החקלאות. המכונות בהן אנו מעבדים את השדות, הספקן רב והן מופעלות על ידי איש אחד בלבד. למרות הקשיים הטופוגרפיים אנו מצליחים לעבוד בהן בהצלחה. כיום, קומביינים גדולים ומכבשים אוטומטיים מטפסים בשדות ההר שלנו. טרקטור הזחל מפנה מקומו לטרקטור גלגלים, המבצע כבר כיום את רוב עבודות השדה ביתר הצלחה ויותר זול. עומדים אנו עתה בפני הכרח של החלפת הציוד הישן אשר בידינו, שאינו מתאים כבר לצרכים, ואף מכביד על הוצאות הייצור.

**גידולים וזנים**ענף הפלחה מעבד 6000 דונם קרקע, כולו (פרט ל-300 דונם בעמק) אדמת הר. שטח המזרע שלנו גדל בהרבה במשך השנים, כפי שיעידו המספרים הבאים:  
בתרצ"ט – 600 דונם  
בתשי"ז – 2500 דונם  
בתשכ"ב – 6100 דונם  
אדמה נוספת זו, אותה הכשרנו לעיבוד, היא ברובה אדמת סיד, מההרים המקיפים אותנו מדרום.  
על ידי שיפור שיטות העיבוד, טיפול בצמחים באמצעות דישונים, ריסוסים נגד מזיקים ועשבי בר ובירור זנים בעלי פוטנציאל יבולי גבוה, השגנו, גם אנו, יבולים שאינם נופלים מהממוצע הארצי – מעל ל-200 ק"ג חיטה ושעורה לדונם. כך מגיע יבול גרעיני הדגנים אצלנו בשנים רגילות ל-500 טון ומעלה. אין אלה יבולים גבוהים, אולם לגבי אדמות כשלנו אלה הם הישגים רציניים למדי.  
מרבית התוצרת של הענף מיועדת לענפי החי במשק: הרפת, הצאן והלול. ענפים אלה התרחבו בשנה האחרונה ודרישתם למזון גס ולגרעינים גדלה מאוד. אין זה מוסיף הכנסה לענף הפלחה, אולם זה מוריד בהרבה את הוצאות הייצור בענפים הנ"ל.  
בהתאם לצורכי המשק, נזרעים אצלנו מדי שנה בשנה: 1000 דונם חציר; 400 דונם תחמיץ; 2300 דונם דגנים; 600 דונם מרעה לצאן ולבקר; 300 דונם זבל ירוק; 400 דונם חריע.   
השנה גם זרענו 250 דונם חמניות ו-150 דונם חומצה. יתר השטחים נשארים [ְּכְּרָב\*], באין גידול מתאים לזרוע עליהם.  
**גידולי מרעה.** על בעיות שטחי כְּרָב גדולים התגברנו במקצת על ידי זריעת מרעה. סורגום לאוטי מספק מזון ירוק לעדר הבקר עד חודש נובמבר. השנה ניסינו גם בשטחים הסידיים לזרוע סורגום-כיליים במרחקים של 2 מטר. במידה וניסיון זה יצליח הרי לא זו בלבד שנוסיף גרעינים, אלא גם נשפר את מחזור הזרעים.  
אכן קשים במיוחד הם תנאי החקלאות שלנו. לא פעם מתאכזר בנו הטבע בגשמי זעם, או בצורת, אולם אנו נמשיך לדרוך באותם שדות קמה מזהיבים, מהם יוסיפו פלחים, שזופי שמש ומאובקים מאדמה, לאסוף יבול עמלם הגורנה.

\*כְּרָב – שדה שזרעו בו צמחים משביחי קרקע